લવાદ સમિતિએ જાહેર કર્યું કે આ મુદ્દાને અમે માત્ર બે પક્ષો વચ્ચેના ઝગડા સ્વરૂપે જોતા નથી પણ તમામ કામદારોના કામને સ્થળે સલામતી અને આરોગ્યની સમસ્યાના ભાગરૂપે જોઇએ છીએ. તેથી સમિતિ એવા તાર્કિક માપદંડો સ્વીકારે છે જેથી ભવિષ્યમાં પણ આવા સવાલો ઉકેલવાનું સહેલું પડે. લવાદ સમિતિ એક તટસ્થ કે નિષ્પક્ષ સમિતિ છે જેના અધ્યક્ષ સૂપ્રીમ કોર્ટના નિવૃત્ત ન્યાયાધીશ કીમ જી હાયુંગ છે. સમિતિ ડિસેમ્બર ૨૦૧૪માં રચાઇ હતી. પણ ૨૦૧૫માં સમિતિએ વળતર માટેની સ્વતંત્ર યોજનાની વાત કરી ત્યારે કંપનીએ તેનો વિરોધ કરી વાટાઘાટોમાંથી પોતાની જાતને પાછી ખેંચી. તે પછી કંપનીએ પોતાની વળતર યોજના જાહેર કરી અને તેના વિરોધ માં શાર્પ દ્વારા જાહેર ધરણા શરૂ કરવામાં આવ્યા. ૧૮ જુલાઇની લવાદની જાહેરાત બંને પક્ષોને બંધનકર્તા છે અને તે સ્વીકારાય તે શરતે જ સમિતિએ પોતાનું અસ્તિત્વ ચાલુ રાખ્યું. શાર્પ અને કંપનીએ સહમતી આપી દીધા પછી હવે ઓગસ્ટ-સપ્ટેમ્બર દરમિયાન લવાદની દરખાસ્ત પર ચર્ચા થશે અને ઓકટોબરની શરૂમાં તેના પર સહીસિકકા કરાશે.